
דוד וסרמן
בעשרות השנים האחרונות מתרחשים לעיני אבותינו ולעינינו מאורעות שונים המזכירים את היעודים שהבטיחנו אלהינו על ידי עבדיו הנביאים והחכמים. החל מפריקת עול שעבוד מלכיות, עובר לקיבוץ גליות, עד השתקעות בני ציון בארצם, והרחיב ה' לנו ופרינו בארץ.
מאידך, הנדבך המרכזי בגאולה, שהוא השראת השכינה בישראל, המתבטא בעיקר בשיבתה לציון ובהשבת לב בנים על אביהם, טרם ראינו אפס קצהו ברמה גאולית, ועל כך עומדים אנו נבוכים בארץ, ואין איתנו יודע עד מה, האם אכן תמנו לגווע ופקד ה' את עמו, או שהתגוללו רחמי ה' על עמו בעודם בגלותם, ועלינו לדפוק על דלתותיו יום יום להתחנן לו שיפקוד ה' עמו לגאלם.
ברוך ה' אלהינו שלא עזב חסדו ואמתו מאיתנו, והקים לנו נביאי אמת, ועליהם עמדו חכמינו ז"ל במרוצת הדורות שהוסיפו לבאר ולגלות מצפונות דבריהם, ומדבריהם למדנו 'כִּי לֹא בְחִפָּזוֹן תֵּצֵאוּ וּבִמְנוּסָה לֹא תֵלֵכוּן כִּי הֹלֵךְ לִפְנֵיכֶם יְהֹוָה וּמְאַסִּפְכֶם אֱלֹהֵי יִשְׂרָאֵל' (ישעיהו נב יב), וכך היא גאולתן של ישראל שבתחילה מפציעה קימעא קימעא היא כאיילת השחר הזורחת אור מועט כאשר עדיין חושך הגלות יכסה ארץ (ירושלמי ברכות פ"א ה"א), ועל כן יתכן כי ימים רבים תהיה גאולתנו. ואם ראית דור שהתרגשו עליו מאורעות אלו, גם אם נעדרו ממנו נדבכים רבים ומרכזיים של הגאולה, עדיין יתכן כי פקד ה' את עמו והחל לגאלם, ורוחך לא תקצר מהאריך הענן העב להסתיר את שכינתו עד יום העלותו במהרה בימינו אמן.
אמנם, לבעבור נוכל לדעת כי חלקי גאולות אלו הנראות לנו מכלל הגאולה הם, ואינם רק עתות חסד שנטה לנו אלהינו בגלותינו, שומה עלינו להתבונן בדברי הנביאים ואמרות חז"ל, והיה אם נמצא להם סימוכים ברורים, נאמר כי הדעת נותנת כי מאורעות אלו הם מכלל מה שנאמר (עמוס ג ז) 'כִּי לֹא יַעֲשֶׂה אֲדֹנָי יֱהֹוִה דָּבָר כִּי אִם גָּלָה סוֹדוֹ אֶל עֲבָדָיו הַנְּבִיאִים'. אבל אם תיפקד מדבריהם פקידה זו, ולא תיזכר בהם זכירה זו שזכר ה' את הברית ואת הארץ, נאמר, כי עת בניה ותקומה זו היא בכלל מה שאמר אלישע (מלכים-ב ד כז) 'וַיהֹוָה הֶעְלִים מִמֶּנִּי וְלֹא הִגִּיד לִי'.
כאשר תעיף עיניך בדברי חז"ל בסנהדרין (צח.) תשכח, כי מרחק רב יש בין המקרים שנאמרו עליהם שהם יקרו לקראת הגאולה, לבין המאורעות שנאמרו לנו שיהיו המה מכלל הגאולה. ומדבריהם אנו למדים שיש מן הדברים שהם אכן סימנים לבוא הגאולה, אבל אינם סימנים מובהקים להיות כמבשרות ציון, ויתכן שעדיין לא נתרגש הקץ. ויש מן הדברים שהם סימנים מובהקים וחלוטים, ואינם משאירים פינות ספק, ובכח ירום קול המבשר לאמר הגיע זמן גאולתכם.
כי הנה, חז"ל בסוגיא דחלק (שם) מסרו לנו כי העת שתהיה טרם בוא הגאולה מתאפיינת במאורעות שונים ומשונים. וכאשר תתן את ליבך להבין תראה כי יש אשר בחרו להתבטא בלשון 'חכה לו', כמו שאמר רבי יוחנן: 'אם ראית דור שמתמעט והולך חכה לו, אם ראית דור שצרות רבות באות עליו כנהר חכה לו'. הרי שלא סוף דבר כי אכן יבא לציון גואל, אלא שהדבר יתכן כיון שהם מן האפיונים של תקופת טרום הגאולה. מאידך אמר שם רבי אבא: 'אין לך קץ מגולה מזה, שנאמר (יחזקאל לו ח) 'וְאַתֶּם הָרֵי יִשְׂרָאֵל עַנְפְּכֶם תִּתֵּנוּ וּפֶרְיְכֶם תִּשְׂאוּ לְעַמִּי יִשְׂרָאֵל כִּי קֵרְבוּ לָבוֹא'. הרי שכאשר הארץ מתחלת להתנער מעפרה, הוא סימן מובהק וחלוט המבשר בקול רם כי גליות ישראל קרבו לבא להתקבץ מכנפות הארץ.
והחילוק ביניהם מבואר. כי הנה, כל צרה ומצוקה, שלא תבא, יתכן שהיא איננה באה אלא רק מפני רעת הדור ואין הכרח כי הנה מתרגשים ובאים ימי העת המובטחת לגאולה. מאידך, כל ענין תקומה ובנין של העם והארץ, לא יתכנו אלא במסגרת גאולת ישראל וישועתו, וכאשר תחל ישועת ישראל בשוב ה' שבות עמו, יתנו הרי ישראל ענפיהם וישאו פרותיהם, ואין זה אלא קץ מגולה כי הנה קרבו גליות ישראל לבוא (ראה מאמר מקיף על כך בגליונות לד-לה).
ומעתה דון בעצמך קל וחומר, מאחר ואפילו תקומת הארץ שאין מהותה ועצמותה גאולתם של ישראל, אלא כיון שחטאו ישראל הפלה ה' את מכותיו והחלה תחלואותיו בארץ, ונתשם אלהיהם מעל אדמתם, והבטיחם שֶׁיָּשֹׁמּוּ עליה אויביהם, כיון שהחלה לצמוח וקמה וגם נצבה אין זה אלא קץ מגולה. על אחת כמה וכמה כאשר שעבוד עול מלכיות נפרק מעל צווארם, והגליות מתקבצות ובאות, וירשו את ארצם ירושה שלישית, וידם תקיפה על עצמם, שכל אלה ממהות ועצמות הגאולה, ודאי שאינם משתמעים לפן אחר מפן הגאולה, ולית דין צריך בושש כי עינינו רואות כי החל ה' לפקוד את עמו לפדותם מגלותם, והחל אור הגאולה להתנוצץ כאיילת השחר.
שמא תאמר, כי הנה דברי הנביאים הם ברזל המתפוצץ להרבה ניצוצות ופירושים כפטיש יפוצץ סלע, ואיך נדע אי-זה הדרך ישכן אור. אלא שהאיר לנו הנשר הגדול הרמב"ם את עינינו, וכתב (מלכים יב ב): וכל אלו הדברים וכיוצא בהן לא ידע אדם איך יהיו עד שיהיו, שדברים סתומין הן אצל הנביאים, גם החכמים אין להם קבלה בדברים אלו אלא לפי הכרע הפסוקים, ולפיכך יש להם מחלוקת בדברים אלו, ע"כ. מעתה נמצא כי התגשמות דברי הנביאים בפועל היא הפירוש המבורר יותר בדברי הנביא, אף על פי שהמקרא יסבול כמה פירושים ויוכל ליכון על כמה עתים וימים[footnoteRef:1]. [1:  ראה מה שכתב הבית הלוי (על התורה, בא): ובזה נוכל לבאר דברי המדרש ריש חוקת, וז"ל, כתיב (תהלים עה ג) 'כי אקח מועד אני מישרים אשפוט', וכתיב (זכריה יד ו) 'והיה ביום ההוא לא יהיה אור יקרות וקפאון', 'יקפאון' כתיב, דברים המכוסים מכם בעוה"ז, עתידים להיות צפוים בעוה"ב, כהלן סמיא דצפא, דכתיב (ישעיהו מב טז) 'והולכתי עורים בדרך לא ידעו [בנתיבות לא ידעו אדריכם אשים מחשך לפניהם לאור ומעקשים למישור]', עכ"ל המדרש. ומבואר מדבריו, דדורש דלעתיד לבא יתגלו טעמים של פרה אדומה וכל החוקים שבתורה. ולכאורה דרשה זו רחוקה היא הרבה מן פירושו הפשוט של הפסוק, דהך 'והולכתי עורים בדרך לא ידעו' קאי על יציאתן מן הגלות, 'וילכו בדרך לא ידעו עד עתה' מאותה הדרך. וחכמינו ז"ל דרשוהו על טעמי המצות של פרה ושארי חוקים. ולפי הנ"ל יבואר היטב והפשט הפשוט וגם הדרש, הכל אחד ואל מקום אחל יסובו ... אבל לעתיד לבא כשתהיה הגאולה העתידה וכל הישועות ונחמות לישראל ... אז יבינו מן המאוחר אל המוקדם, ויבינו סודה של פרה ושארי החוקים והמצות שבתורה. וזהו שדרשו 'והולכתי עורים בדרך לא ידעו' שיתגלו טעמי המצות ושל פרה, דודאי אין מקרא יוצא מידי פשוטו דקאי על אופני סידורים ופרטים של הגאולה והליכתן מן הגלות שיהיה באופן שלא ידעו ולא עלה על לבם, דכמו דאין לנו מבוא ונעלם מכל טעמי החוקים ופרטיהם, כמו כן נעלם עתה סדרי הגאולה, ורק דעל ידי שיראו פרטי ואופני גאולתן שלא ידעו מהם עד עתה, ממילא ידעו גם כן ענייני החוקים שבפרה והמצות שבכל התורה כולה, וכמו שנתבאר (יעו"ש).] 


